KIRJALLINEN KYSYMYS E-2763/00 esittäjä(t): Chris Davies (ELDR) komissiolle. Tuberkuloosihoidon tukeminen Lomén yleissopimuksen allekirjoittaneissa maissa.



Virallinen lehti nro 151 E , 22/05/2001 s. 0016 - 0017



KIRJALLINEN KYSYMYS E-2763/00 esittäjä(t): Chris Davies (ELDR) komissiolle (1. syyskuuta 2000) Aihe: Tuberkuloosihoidon tukeminen Lomén yleissopimuksen allekirjoittaneissa maissa Miten komissio aikoo pysäyttää tuberkuloosin etenemisen kehitysmaissa? Kansainvälisen tuberkuloosi- ja keuhkotautiliiton arvioiden mukaan tarvitaan 100150 miljoonaa euroa, jotta tuberkuloosin etenemiseen voidaan vaikuttaa ratkaisevasti kehitysmaissa. Aikooko komissio myöntää tukea Euroopan kehitysrahastosta tämän erityisen ongelman poistamiseksi? Poul Nielsonin komission puolesta antama vastaus (20. lokakuuta 2000) Komissio on tietoinen tuberkuloosin aiheuttamasta kasvavasta ongelmasta ja uhasta kehitysmaissa ja tulee lisäämään panostustaan tehokkaisiin vastatoimiin käytettävissä olevin keinoin. Köyhyyteen liittyviin pääasiallisiin tartuntatauteihin, eli tuberkuloosiin, malariaan ja AIDSiin/HI-virukseen on alettu kiinnittää entistä enemmän huomiota kansainvälisesti, ja poliittisesti ollaan nyt ennennäkemättömän valmiita tarttumaan ongelman ratkaisuun. Aiheesta on keskusteltu vuoden 2000 aikana yhteisön ja Yhdysvaltojen välisissä kokouksissa sekä kahdeksan johtavan teollisuusmaan ryhmässä (G8). Alustavana reaktiona G8-ryhmän suosituksiin komissio antoi 20. syyskuuta 2000 tiedonannon pääasiallisten tartuntatautien torjuntatoimien nopeuttamisesta köyhyyden vähentämiseen liittyen(1). Komissio järjesti 28. syyskuuta 2000 yhdessä Maailman terveysjärjestön (WHO) ja YK:n AIDS-ohjelman kanssa korkean tason keskustelutilaisuuden kuullakseen kehitysmaiden, kansainvälisten järjestöjen, tutkijaryhmien, lääketeollisuuden, kansalaisryhmittymien ja jäsenvaltioiden edustajia. Keskusteluista tulee olemaan lähikuukausina suurta hyötyä toimenpideohjelmaa laadittaessa. Komissio myöntää, että ongelman laajuus vaatii poikkeuksellisia toimia kansainvälisen kehitysyhteisön taholta ja että niitä varten tarvitaan voimavaroja ja tehokkaita menetelmiä avun toteuttamiseen. Komissio haluaa antaa tukea osana yhteensovitettua kansainvälistä toimintaa ja tutkii yhteistyökumppaneidensa kanssa mahdollisia tulevan rahoituksen ja tuen vaihtoehtoja. Komissio antaa laajaa ja yhä kasvavaa tukea terveydenhuoltoalalla. Terveys-, AIDS- ja väestöohjelmiin annettu tuki muodosti yhden prosentin yhteisön koko tuesta vuonna 1986, ja vuonna 1998 se oli noussut kahdeksaan prosenttiin. Sitoumusten kokonaismäärä oli vuonna 1998 yli 700 miljoonaa euroa. Suuri osa tästä tuesta ohjataan kansallisten terveydenhuoltojärjestelmien organisaation, hallinnon ja suorituskyvyn parantamiseen. Tähän sisältyy myös tuberkuloosin torjuntaohjelmien parantaminen. Tällaista tukea annetaan yhä enemmän alakohtaisena tai budjettitukena eikä tietyn taudin torjuntaohjelmiin kohdistettuna tukena. Euroopan kehitysrahastosta erityisesti tuberkuloosin torjuntaan tulevaisuudessa osoitettavia määriä on mahdoton arvioida, eikä tuberkuloosin torjuntaa varten ole olemassa erityistä budjettikohtaa. Tehokkain tapa torjua ongelmaa on tukea edelleenkin terveydenhuoltojärjestelmien kehittämistä ja täydentää tätä tukea kohdennetuin toimin edellä esitetyn kaltaisen yhteensovitetun maailmanlaajuisen lähestymistavan kautta. (1) KOM(2000) 585 lopullinen.